– Gaddafi er villig til å gå av – NRK Urix - Utenriksnyheter og -dokumentarer
Libyske innrømmer overgrep i Libya
Libyske utsendinger hevder at diktatoren Muammar Gaddafi er villig til å gå av, ifølge myndighetene i Frankrike. Samtidig innrømmer opprørerne i landet å ha begått «noen overgrep».
Libyske opprørere med stridsvogner som tidligere tilhørte styrkene til Muammar Gaddafi.
Publisert 13.07.2011, kl. 05.43 Oppdatert 13.07.2011, kl. 07.47
– Det libyske regimet sender budbringere over alt, til Tyrkia, New York, Paris. Utsendinger forteller oss at Gaddafi er rede til å trekke seg, så la oss snakke om det, forteller utenriksminister Alain Juppé.
Han understreker at det foreløpig ikke pågår forhandlinger om den libyske lederens avgang.
Juppés talsmann Bernard Valero ga tirsdag inntrykk av å ta et visst forbehold da han opplyste at de libyske utsendingene «sier de representerer Gaddafi».
VILLIG: Frankrikes utenriksminister, Alain Juppe, sier at Gaddafi er villig til å gå av.
Les også: Gaddafis sønn: – Vi forhandler med Frankrike
Opprørerne anklages for plyndring
Samtidig som meldingene om at Gaddafi skal være villig til å gå av, kommer det sterke beskyldninger mot opprørerne i Libya.
Opprørerne i Libya har plyndret sykehus, brent ned boliger og begått overgrep mot sivile, ifølge organisasjonen Human Rights Watch.
Representanter for menneskerettsorganisasjonen skal selv ha vært vitne til noen av disse forbrytelsene.
I tillegg er opplysninger hentet inn fra andre vitner i Libya.
Åstedene for menneskerettsbruddene skal være fire byer i Nafusa-fjellene, hvor opprørerne har rykket fram på vei mot hovedstaden Tripoli.
Flere personer er angivelig blitt banket opp som følge av anklager om at de støtter diktatoren Muammar Gaddafi.
I tillegg skal både boliger, sykehus og butikker ha blitt plyndret.
Les også: Elleve opprørere drept i Libya
Opprørslederen El-Moktar Firnana, som har kommandoen i det aktuelle området, har innrømmet at noen overgrep har funnet sted og at flere opprørssoldater er blitt straffet.
– Hvis vi ikke hadde innført regler, så ville folk ha brent disse byene ned til grunnen, sier Firnana til Human Rights Watch.
Opprørerne har tatt kontroll over byene al-Awaniya, Rayayinah, Zawiyat al-Bagul og al-Qawalish i løpet av den siste måneden.
Det er i denne perioden menneskerettsbruddene skal ha funnet sted.
En del av innbyggerne i byene flyktet da Gaddafis styrker rykket inn for å kjempe mot opprørerne i området i vår.
Mange av de gjenværende skal ha flyktet da regjeringsstyrkene trakk seg ut, av frykt for represalier fra opprørerne.
I al-Awaniya og Zawiyat al-Bagul tilhører innbyggerne stammen Mesheshiya, som er kjent som lojale tilhengere av Gaddafi.